Ο **Σεμπαστιάν Λέτο** (πλήρες όνομα **Sebastián Eduardo Leto**) είναι Αργεντίνος πρώην ποδοσφαιριστής, γεννημένος στο Μπουένος Άιρες στις 30 Αυγούστου 1986. Αγωνιζόταν σττην επιθετική γραμμή, στην θέση του αριστερού εξτρέμ. Έχει αγωνιστεί έξι σεζόν στην Ελλάδα με τον Ολυμπιακό και τον Παναθηναϊκό κατακτώντας δυο συνεχόμενα νταμπλ και με τις δυο ομάδες. Επίσης στην καριέρα του αγωνίστηκε σε ομάδες όπως η Λίβερπουλ, η Κατάνια, η Λανούς και η Έμιρειτς Κλάμπ. Είναι βοηθός του Ιταλού πρώην προπονητή του στον Παναθηναϊκό Αντρέα Στραματσόνι στην Αλ Γκαράφα.

Καριέρα
-------

### Τα πρώτα χρόνια (2005-2008)

Τα πρώτα ποδοσφαιρικά βήματά του τα έκανε στη Λανούς. Οι πολύ καλές εμφανίσεις του εκεί προσέλκυσαν το ενδιαφέρον της Λίβερπουλ, η οποία και τον απέκτησε το 2007. 

Με την ομάδα των κόκκινων έκανε ντεμπούτο στις 28 Αυγούστου σε αγώνα προκριματικής φάσης Τσάμπιονς Λιγκ, με αντίπαλο την Τουλούζ. Ωστόσο δεν μπόρεσε να κάνει επίσημη συμμετοχή, σε αγώνα πρωταθλήματος. 

### Ολυμπιακός (2008-2009)

Τον Αύγουστο του 2008 ήρθε στο ελληνικό πρωτάθλημα και τον Ολυμπιακό με τη μορφή δανεισμού. 

Ο Λέτο σκόραρε πρώτη φορά με τα χρώματα του Ολυμπιακού στις 16 Σεπτεμβρίου 2008, στον εκτός έδρας αγώνα με την δανέζικη Νόρντσελαντ στα πλαίσια της προκριματικής φάσης του Κυπέλλου ΟΥΕΦΑ. 

Με την ομάδα του Πειραιά κατέκτησε το Πρωτάθλημα 2009 και το Κύπελλο 2009. Μετά και το τέλος του δανεισμού του ο Ολυμπιακός προσπάθησε να τον αποκτήσει με κανονική μεταγραφή, αλλά οι απαιτήσεις της Λίβερπουλ ήταν υψηλές. 

### Παναθηναϊκός (2009-2013)

Στις 23 Ιουνίου 2009, η Λίβερπουλ δέχτηκε προσφορά από τον Παναθηναϊκό που πιστεύεται ότι ανερχόταν στο ποσό των 3.000.000 λιρών. Την 1η Ιουλίου 2009, ο παίκτης υπέγραψε 5ετή σύμβαση για περίπου 1,2 εκατομμύρια ευρώ (με μπόνους).

Στις 28 Ιουλίου, έκανε την εμφάνισή του με τα πράσινα στο εκτός έδρας αγώνα του ΟΥΕΦΑ Τσάμπιονς Λιγκ εναντίον της Σπάρτα Πράγας. Στις 8 Αυγούστου στην Αθήνα, ο Παναθηναϊκός χρειάστηκε μια νίκη με δύο γκολ και ο Λέτο ήταν ένας από τους 11 πρώτους για την ελληνική πλευρά, που κυριάρχησε στο παιχνίδι με 3-0 και προκρίθηκε στον επόμενο γύρο. Στις 19 Αυγούστου, προήλθε από τον πάγκο για να σκοράρει στον αγώνα του Παναθηναϊκού κόντρα στην Ατλέτικο Μαδρίτης στον πρώτο αγώνα των play off του UEFA Champions League. Στις 22 Αυγούστου σημείωσε δύο γκολ ενάντια στον Εργοτέλη στη νίκη με 3-0. Στο τέλος της σεζόν αναδείχτηκε νταμπλούχος αφού κατέκτησε το Πρωτάθλημα 2010 καθώς και το Κύπελλο 2010 με τον Παναθηναϊκό. Μάλιστα στον τελικό Κυπέλλου με αντίπαλο τον Άρη σημείωσε το νικητήριο και μοναδικό γκολ του αγώνα (1-0).

Έγινε τέταρτος αρχηγός για τη σεζόν 2011-2012 μετά την αποχώρηση του αρχηγού Τζιμπρίλ Σισέ και του Ζιλμπέρτο Σίλβα, στην οποία έχει ξεκινήσει με 10 γκολ σε 7 συμμετοχές στο εγχώριο πρωτάθλημα. Οι εμφανίσεις του ήταν αρκετές για να οδηγήσουν τον Παναθηναϊκό στην κορυφή του βαθμολογικού πίνακα με 19 πόντους, έχοντας παίξει λιγότερα παιχνίδια από τους περισσότερους διεκδικητές του τίτλου. Ο Λέτο συνέχισε με λαμπρή φόρμα να σκοράρει 15 γκολ σε 13 αγώνες καθώς και 5 ασίστ, κρατώντας τον Παναθηναϊκό ακόμα στον αγώνα για τον τίτλο, όμως η συνέχεια δεν ήταν ανάλογη λόγω της εμφάνισης προβλήματος στο γόνατο του. Τον Ιανουάριο του 2013 έλυσε το συμβόλαιό του με τον Παναθηναϊκό, μετά από μακρύ διάστημα απουσίας από τους αγωνιστικούς χώρους λόγω τραυματισμών.

### Κατάνια - Λανούς (2013-2016)

Τον Απρίλη 2013 υπέγραψε τριετές συμβόλαιο συνεργασίας με την ιταλική Κάλτσιο Κατάνια. Στην Κατάνια είχε γεμάτες τις δυο πρώτες του σεζόν συμμετέχοντας σε 41 αγώνες με πέντε γκολ. 

Τη σεζόν 2015-16 έφυγε για την Αργεντινή παίζοντας ως δανεικός στη Λανούς. Στη Λανούς όμως, δεν μπόρεσε να αποδώσει έχοντας μάλιστα ένα πολύ σοβαρό τραυματισμό στο κεφάλι από μια άσκηση που έκανε μόνος του με βάρη.

### Παναθηναϊκός (2016-2017)

Την τελευταία ημέρα των μεταγραφών του Ιανουαρίου 2016 ο Παναθηναϊκός τον φέρνει πίσω, αφού ο ίδιος πρόσφερε 400.000 ευρώ στην πρώην ομάδα του για να τον αφήσει να έρθει ως ελεύθερος. Πέτυχε τα δύο πρώτα του γκολ στην επιστροφή του απέναντι στη Βέροια. Στην αρχή της Σούπερ Λίγκ 2016-17 πήρε τελικά τον αγαπημένο του αριθμό, Νο.11. Στις 11 Σεπτεμβρίου 2016, σημείωσε το πρώτο του γκολ για τη σεζόν σε μια νίκη με 3-0 εκτός έδρας με τον Λεβαδειακό. Στις 24 Μαΐου 2017, χάρη σε ένα πέναλτι από τον έμπειρο ποδοσφαιριστή, ο Παναθηναϊκός κέρδισε σε κρίσιμο παιχνίδι κόντρα στην ΑΕΚ στο Στάδιο Λεωφόρου.

Την 1η Ιουνίου 2017, ο Παναθηναϊκός ανακοίνωσε ότι ο σύλλογος δεν θα ανανεώσει τη σύμβαση του παίκτη, οπότε η συνεργασία τους τελείωσε. Ο τεχνικός διευθυντής του «Τριφυλλιού» ανακοίνωσε την απόφαση του συλλόγου να μην συνεχιστεί η συνεργασία για καθαρά αγωνιστικούς λόγους, ευχαριστώντας τον ποδοσφαιριστή για την προσφορά του και δείχνοντας τον απαιτούμενο σεβασμό στον παίκτη στην τελευταία τους κουβέντα.

### Emirates Club (2017-2018)

Στις 1 Ιουλίου 2017 ο Λέτο αφού έμεινε ελεύθερος είχε πρόταση από την Emirates Club με τον Αργεντινό να γίνεται παίκτης της και να σκοράρει στο ντεμπούτο του. Συνολικά σε 9 συμμετοχές πέτυχε 2 γκολ. 

Στις 14 Ιουνίου 2019, ο Λέτο γνωστοποίησε την αποχώρησή του από τα γήπεδα. Συνολικά συμμετείχε σε 291 αγώνες, πέτυχε 61 γκολ, έδωσε 47 ασίστ, κέρδισε 2 Πρωταθλήματα Ελλάδας και 2 Κύπελλα Ελλάδας στην 14ετή καριέρα του.

Τίτλοι
------

### Ολυμπιακός

* Πρωτάθλημα Ελλάδας (2008–09)
* Κύπελλο Ελλάδας (2009)

### Παναθηναϊκός

* Πρωτάθλημα Ελλάδας (2009–10)
* Κύπελλο Ελλάδας (2010)

Παραπομπές
----------

1. ↑  «Ανακοινώθηκαν Λέτο και Κατσουράνης» (στα αγγλικά).. Ανακτήθηκε στις 2017-06-08. [*νεκρός σύνδεσμος*]
2. ↑  «Παναθηναϊκός-Ατλέτικο Μαδρίτης 2-3» (στα αγγλικά).. Ανακτήθηκε στις 2017-06-08. [*νεκρός σύνδεσμος*]
3. ↑  «Παναθηναϊκός-Αρης 1-0 (VIDEOS)» (στα αγγλικά). *Contra.gr*.. Ανακτήθηκε στις 2017-06-08.
4. ↑  «Τέλος ο Λέτο» (στα αγγλικά). *Contra.gr*.. Ανακτήθηκε στις 2017-06-08.
5. ↑  «Ανακοίνωσε Λέτο η Κατάνια!». *sport-fm.gr*.. Ανακτήθηκε στις 2017-06-08.
6. ↑  «Σοκ με τον Σεμπάστιαν Λέτο».. Ανακτήθηκε στις 2017-06-08.
7. ↑  Kourouklis, Gerasimos (2016-02-02). «Επέστρεψε ο Λέτο στον Παναθηναϊκό - ert.gr». *ert.gr*. Αρχειοθετήθηκε από το πρωτότυπο στις 2016-02-02.. Ανακτήθηκε στις 2017-06-08.
8. ↑  team, Onsports. «Παναθηναϊκός-ΑΕΚ 1-0: Μάγκας με Λέτο!». *Onsports.gr*.. Ανακτήθηκε στις 2017-06-08.
9. ↑  «Τέλος από τον Παναθηναϊκό ο Σεμπάστιαν Λέτο!».. Ανακτήθηκε στις 2017-06-08.
10. ↑  «Αγωνιστική απόφαση το «διαζύγιο» με Λέτο!».. Ανακτήθηκε στις 2017-06-08.
11. ↑  Αυγ. 2017 16:11, Επιμέλεια: Πέτρος Παπαμακάριος Δημοσίευση: 20. «Επίσημο: Ανακοινώθηκε από την Emirates Club ο Λέτο». *www.sport24.gr* (στα Αγγλικά). Ανακτήθηκε στις 5 Ιουνίου 2019.
12. ↑  ««Κρέμασε» τα παπούτσια του ο Λέτο (pic)». *www.gazzetta.gr*. Ανακτήθηκε στις 14 Ιουνίου 2019.